  Майя Бывальцева Удмуртилэн тӧроез Александр Соловьёв Москваын Россилэн премьер-министреныз Дмитрий Медведевен пумиськыны малпа. Со сярысь кивалтӥсь вераз 1-тӥ гудырикошконэ аппарат кенешонын. Пумиськон дыръя со улосвыллэн вытъёсыз, гурт возёсъёслы юрттэт но Ижысь аэропортын самолётъёслы ӝутскон-пуксён чурез тупатъян ужъёс сярысь вераськыны малпа. Пумиськон 3-тӥ гудырикошконлы чакламын. «Ӝутскон-пуксён чурез милемлы 2019-тӥ арозь тупатъяны кулэ, соку Михаил Калашниковлэсь 100 аръем юбилейзэ пусъёмы», — вераз Александр Соловьёв. Со сяна, Россилэн шоркараз улосвыллэн тӧроез дышетонъя но тодосъя министрен Дмитрий Ливановен пумиськыны но анай-атайтэк кылем нылпиослы улон инты висъян ужпумъёсты эскерыны малпа. Пумиськон 4-тӥ гудырикошконэ ортчыны быгатоз. «Ми шӧдскымон вамыш лэсьтӥмы ни, но шугъяськонъёс вань на, 2 сюрс пала пиналъёс черодын сыло на. Та ужпумез сэрттоно-пертчоно. Огнамы ми сое ум быгатэ. Программалы тросгес коньдон висъяны кулэ», — ватсаз Удмуртилэн тӧроез. Со сяна, пумиськонын школаос пуктон, но инъет луись вылӥ дышестконни кылдытон сярысь вераськозы. «Ми та ужпумез яке кутӥськомы, яке воксё ворсаськомы. Пуктэт ӵошен кутомы», — вераз Соловьёв. Тегъёс: Дышетон ДмитрийМедведев Ижавиа Удмуртия гуртвозёс АлександрСоловьёв  